Sergiu Comissiona
Store norske leksikon,Kunst og estetikk,Musikk,Klassisk musikk,Internasjonale dirigenter
Sergiu Comissiona var en rumensk dirigent, en av de ledende i sin generasjon, huskes blant annet som sjefdirigent for Göteborgs Symfoniker og Baltimore Symphony Orchestra og for sin innsats for nyere nordisk musikk.
Comissiona var israelsk statsborger fra 1959 og amerikansk statsborger fra 1976. Bakgrunn og utdannelse Comissiona hadde jødisk bakgrunn og vokste opp i Bucureşti. Han lærte fiolin fra fem års alder og opptrådte tidlig med det nasjonale rumenske symfoniorkesteret.Han studerte musikkteori og direksjon med Constantin Silvestri og Edouard Lindenberg allerede som tenåring. Han debuterte som dirigent 17 år gammel da han overtok ansvaret for en forestilling av Faust av Charles Gounod i Sibiu. Karriere Fra 1946 var Comissiona fiolinist i en strykekvartett og fra 1947 spilte han i det nasjonale symfoniorkesteret. Her fikk han dirigentoppgaver og var sjefdirigent i 1950–1955. Han var deretter sjefdirigent ved operaen i Bucureşti i 1955–1959.Comissiona kom ikke overens med det Sovjet-kontrollerte kommunistregimet i Romania. Han utvandret til Israel hvor han fikk statsborgerskap i 1959. Han var dirigent ved Haifa Symfoniorkester 1959–1966. Dirigenten Michael Taube hadde i 1955 etablert Ramat-Gan Kammerorkester i byen Ramat Gan ved Tel Aviv, og her var Comissiona sjefdirigent i 1960–1967.Comissiona gjestet London Filharmoniske Orkester fra 1960 og ledet ballettforestillinger på Covent Garden i 1962–1966. Han ledet Ramat-Gan Kammerorkester på turné i USA i 1963 og gjestet Philadelphia-orkesteret for første gang i 1965.Comissiona var i 1967–1972 sjefdirigent for Göteborgs Symfoniker. Her oppviste han et stort engasjement på vegne av svenske samtidskomponister og ledet flere urfremførelser, blant annet av Allan Pettersons symfonier nr. 9 (1971; tilegnet Commissiona), nr. 14 (1981) og nr. 15 (1982). Han ble innvalgt i Kungliga Musikaliska Akademien. Comissionas interesse for den danske komponisten Rued Langgaard bidro til en renessanse for hans musikk.Comissiona var i 1969–1991 sjefdirigent for Baltimore Symphony Orchestra. Dette samarbeidet ble et viktig kapittel i hans karriere. Han hadde stillingen i 22 sesonger, ledet til sammen 874 konserter og var dirigent på orkesterets første utenlandsturné, til Mexico i 1979. Han dirigerte atskillig musikk fra 1900-tallet, blant annet et tyvetalls uroppførelser.Comissiona var sjefdirigent for Radiofilharmonikerne i Hilversum i 1982–1989, for Helsingfors byorkester i 1990–1993 og for Vancouver Symphony Orchestra i 1991–2000. Med disse orkestrene satte han også ofte samtidsmusikk på programmet. Innspillinger Comissiona har gjort kritikerroste innspillinger av musikk av russiske og franske komponister. Av samtidsmusikk kan nevnes innspillinger av symfoniene nr. 7 og 8 av Allan Petterson.Han spilte inn fagottkonserten til Wolfgang Amadeus Mozart med den norske fagottisten Knut Sønstevold som solist. Les mer i Store norske leksikon symfoniorkester